GL ตั้งบริษัทใหม่ขยายธุรกิจดิจิทัลไฟแนนซ์ไปยุโรปตะวันออก-แอฟริกา-ลาตินอเมริกา
GL ตั้งบริษัทใหม่ขยายธุรกิจดิจิทัลไฟแนนซ์ไปยุโรปตะวันออก-แอฟริกา-ลาตินอเมริกา
28 ก.พ. 2560

นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส จำกัด (มหาชน) หรือ GL เปิดเผยว่า ตัดสินใจตั้งบริษัทใหม่ทำธุรกิจด้านการลงทุนและบริการทางการเงินในประเทศไซปรัสเพื่อใช้เป็นหัวหอกในการขยายธุรกิจดิจิทัลไฟแนนซ์สู่ประเทศต่างๆ ในยุโรปตะวันออก แอฟริกาและลาตินอเมริกา ซึ่งเป็นส่วนสำคัญในการยกระดับบริษัทฯ ขึ้นเป็นบริษัทระดับโลก
ประเทศไซปรัสถูกกำหนดให้เป็นศูนย์เชื่อมธุรกิจแห่งใหม่ในแผนการขยับขยายธุรกิจไปทั่วโลกของ GL เนื่องจากมีทำเลที่ตั้งเชิงยุทธศาสตร์ที่เหมาะสม เพราะเป็นสมาชิกของสหภาพยุโรปและนับว่าเป็นศูนย์กลางที่สำคัญแห่งหนึ่ง ในการจัดหาแหล่งเงินทุนเพื่อการขยับขยายธุรกิจไปทั่วโลก เนื่องจากไซปรัสมีระบบภาษีและโครงสร้างด้านกฎหมายและบริการทางการเงินที่เอื้ออำนวย
ทั้งนี้ GL เดินหน้ารุกขยายธุรกิจไปทั่วโลกหลังจากที่ประสบความสำเร็จอย่างดียิ่งในการขยับขยายธุรกิจจากฐานที่มั่นเดิมในประเทศไทยสู่ประเทศต่างๆ ในภูมิภาคเอเชีย โดยอาศัยแพลตฟอร์มดิจิทัลไฟแนนซ์ที่มีประสิทธิภาพสูงและต้นทุนต่ำให้บริการสินเชื่อเช่าซื้อและสินเชื่อสำหรับผู้บริโภคประเภทอื่นๆ ส่งผลให้ผลกำไรของบริษัทฯ สามารถทำสถิติสูงสุดใหม่ได้อย่างต่อเนื่อง
GL ได้รายงานผลประกอบการที่สอบทานแล้ว มีกำไรสุทธิ 1,062.82 ล้านบาทสำหรับปี 2559 ซึ่งไม่เปลี่ยนแปลงจากตัวเลขเบื้องต้นก่อนการสอบทาน โดยกำไรดังกล่าวเพิ่มขึ้นถึง 82.34% จากปีก่อนหน้า
“กำไรที่สูงสุดเป็นประวัติการณ์นี้ประกอบกับอัตราส่วนหนี้สินต่อทุนที่ต่ำเพียง 1 เท่า และงบดุลที่มีความแข็งแกร่ง ทำให้เราสามารถขยับขยายธุรกิจไปสู่ตลาดทั่วโลกได้อย่างมั่นคงและต่อเนื่อง” นายมิทซึจิ กล่าว
สำหรับการขยับขยายไปภูมิภาคลาตินอเมริกานั้น เป็นสิ่งใหม่หลังจากที่บริษัทฯ ได้ประกาศแผนการก่อนหน้านี้ในการขยายสู่ตลาดในแอฟริกาและยุโรปตะวันออก
นายมิทซึจิ เปิดเผยว่า GL เพิ่งได้รับอนุมัติวงเงิน 30 ล้านเหรียญสหรัฐจากธนาคารใหญ่ที่สุดแห่งหนึ่งในประเทศบราซิล ซึ่งGL สามารถใช้เพื่อสนับสนุนการควบรวมธุรกิจหรือการให้บริการทางด้านการเงินอื่นๆ ในประเทศบราซิลหรือประเทศอื่นๆ ในทวีปลาตินอเมริกาเมื่อมีโอกาสที่เหมาะสม
การรุกขยายธุรกิจในตลาดต่างประเทศเหล่านี้สะท้อนถึงยุทธศาสตร์เชิงรุกของ GL ในการยกระดับขึ้นสู่บริษัทระดับโลก หลังจากที่ GL ได้ขยายธุรกิจออกจากประเทศไทยไปสู่อีก 6 ประเทศในภูมิภาคเอเชีย ซึ่งประกอบด้วย ประเทศสิงคโปร์ กัมพูชา สปป.ลาว เมียนมา อินโดนีเซียและศรีลังกา
นายมิทซึจิ ชี้แจงเพิ่มเติมว่า ได้ทดลองให้บริการด้านที่ปรึกษาทางการเงินและการลงทุนระยะสั้นในประเทศไซปรัสเป็นระยะเวลาหนึ่งแล้ว ก่อนที่มีความมั่นใจและตัดสินใจในท้ายที่สุดในการจัดตั้งบริษัทใหม่ โดยมีความมั่นใจว่าไซปรัสเป็นประเทศดีที่สุดสำหรับการทำธุรกิจด้านการลงทุนและบริการทางการเงิน ตลอดจนเป็นแหล่งกู้เงินในระดับโลกเพื่อนำมาใช้สนับสนุนธุรกิจในตลาดต่างๆ ของ GL เนื่องจากไซปรัสเป็นส่วนหนึ่งของ EU และมีชื่อเสียงเป็นที่รู้จักกันในฐานะเป็นศูนย์กลางสำหรับการขยายการลงทุนและบริการด้านการเงินไปสู่ยุโรปตะวันออกและแอฟริกา
เนื่องจากมีระบบภาษีที่มีประสิทธิภาพสูงและมีสนธิสัญญาด้านภาษีกับประเทศต่างๆ ทั่วโลกเป็นจำนวนมาก โดยในช่วงที่ผ่านมา GL ได้รับการติดต่อจากหลายบริษัท ทั้งจากกลุ่มประเทศในยุโรปตะวันออกและในทวีปแอฟริกา สำหรับการร่วมทุนและความร่วมมือในการให้บริการด้านไฟแนนซ์ เช่าซื้อและไมโครไฟแนนซ์ โดยบริษัทแห่งใหม่ที่ไซปรัสคาดว่าจะจัดตั้งขึ้นในเร็วๆ นี้ มีทุนจดทะเบียนเบื้องต้นประมาณ 2-3 ล้านเหรียญสหรัฐ
                